Oupa sokker se oudste beroepspeler | Netwerk24
19 Oktober 2020 09:51
Sokker se oudste beroepspeler, Ezzeldin Bahader, saam met drie van sy kleinkinders. Foto: Egiptiese sokkervereniging
Die Egiptiese oupa Ezzeldin Bahader is amptelik die wêreld se oudste beroepsokkerspeler nadat hy net kort van sy 75ste verjaarsdag 'n tweede volle wedstryd voltooi het.
Bahader se rekord is Saterdag deur Guinness erken nadat hy 'n strafdoel verbrou het in sy span, 6th October, se nederlaag met 3-2 teen El Ayat-sportklub in die Egiptiese derde liga.
Dié voormalige amateurspeler, wat op 3 November sy 75ste verjaarsdag vier, het op sy buiging in Maart met 'n strafdoel geslaag. Sy plan was om daardie maand 'n tweede wedstryd van 90 minute te voltooi om die rekord te behaal, maar die inperking weens die Covid-19-pandemie het sy doelwit vir eers gekelder.
Bahader het voorheen aan die media gesê hy was reeds 75 en dié ouderdom daaraan toegeskryf dat hy "die syfer afgerond het". Die feit dat hy in die span is, stel 6th October in staat om borge en publisiteit te bekom, sê hy.
Sommige van Bahader se ses kleinkinders het Saterdag se kragmeting bygewoon en "komaan, Oupa!" van die kantlyn af geskreeu.
"Ek droom daarvan om my eie rekord nog een keer te verbeter, net om die mededinging 'n bietjie moeiliker te maak," sê Bahader, hoewel sy kontrak nou verstryk het.